राष्ट्रनेता के नाते श्री गुरू जी की राष्ट्र की सुरक्षा और हित संवर्धन की दृष्टि से अत्यन्त जागरूक भूमिका रही। देश का विभाजन होते ही 1947 के अक्टूबर मास के तीसरे सप्ताह में पाकिस्तान ने कश्मीर में अपनी सेना भेजी जो भारतीय सेनाओं में मौजूद उच्च ब्रिटिश अधिकारियों की खुली सहायता से कश्मीर को हड़पने के लिए आगे बढ़ने लगी। तटस्थ लोगों पर भीषण अत्याचार होने लगे। पाक सेना कश्मीर के भू-भाग पर कब्जा करने लगी। दुर्भाग्य से ऐसे आसन्न संकट के समय कश्मीर को भारत में विलीन करने के बारे में कई प्रकार की शंकाओं के शिकार कश्मीर के महाराजा की मनःस्थिति डोलायमान थी। ऐसे मौके पर सरदार पटेल को लगा कि उनसे मिलकर उनके मन को भारत के अनुकूल बनाने के लिए एकमात्र श्रीगुरूजी ही समर्थ व्यक्ति हैं, इसलिए श्रीगुरूजी को कश्मीर भेजा गया।